Un discurs de un asemenea antisemitism ne face să ne punem multe semne de întrebare despre cum cineva care instigă la rasism nu numai că nu este taxat în niciun fel de legile în vigoare în România, ci a avut şi funcții ca primar sau senator. Publică lucrări, apare în emisiuni la televizor, iar când este întrebat cum de nu a ajuns la Parchet până acum, el spune că nimeni nu e băgat la bulău pentru „adevăr”. Ne citează și nouă, ca în alte interviuri, niște vorbe ale lui Arsenie Boca, pe care el le-ar urma cu sfințenie: „Cel mai greu păcat, veşnic fără iertare, este starea omului împotriva adevărului.”

Funar câștigă, de asemenea, titlul de autoritate epistemică în fața congresului, primind chiar o diplomă „de excelență” pentru lucrarea sa, publicată și în volumul congresului. La finalul interviului, când menționează că „Hitler a fost evreu”, la fel ca „toți conducătorii partidului nazist și al lagărelor de exterminare”, se aud alte câteva voci aprobatoare, fapt ce ne dă de înțeles că antisemitismul nu e o deviație dacistă care să îi aparțină doar lui Funar.

Sunt dacii destul de reprezentați în programa școlară? Romașcanu crede că nu

Printre dacofili freamătă o speranță de mai bine. După încheierea sesiunii de comunicări o să se alăture ministrul Culturii și Identității Naționale, Lucian Romașcanu, iar anunțul bagă pe toată lumea în alertă: în sfârșit, sunt ascultați de cineva cu o reală autoritate și care are șansa de a schimba ceva „în bine”. Ministrul Culturii este așteptat ca un Mesia, mântuitor al tinerilor și al programei școlare, cel ce va îndrepta greșelile și păcatele Academiei Române și ale politicienilor, de altfel corupți și care ne vând țara. De asta și discursul ministrului este întrerupt, de câteva ori, de niște voci care nu mai au răbdare să-și exprime dorințele arzătoare la final, când Lucian Romașcanu lasă un pic de spațiu pentru întrebări.

E un eveniment important și pentru noul Ministru al Culturii și Identității naționale - prima sa ieșire în public de când a fost învestit cu această funcție. „Mi-aș dori ca pasiunea dumneavoastră, oarecum restrânsă, să treacă în sfera de mainstream, de curent principal al educației naționale și al preocupării naționale”, declară Romașcanu în fața sălii umplute pe jumătate la rugămințile organizatorilor. „Tinerii trebuie să fie atrași pe limba lor și convinși că asta este istoria noastră adevărată și că pe asta trebuie să construiască ei. (...) Sunt extrem de deschis să merg împreună cu colegii dumneavoastră de aici cu o propunere de amendare a programei școlare la Ministrul Învățământului”.